Oud-polisiehoë dood in kar gevindArgieffoto Die liggaam van ŉ afgetrede generaal-majoor in die polisie se misdaadintelligensie-eenheid is Woensdag in die vroeë oggendure in sy motor in Norkem Park, Kempton Park, gevind. Kol. Lungelo Dlamini, woordvoerder van die polisie, het aan Maroela Media gesê die 61-jarige slagoffer se liggaam is deur polisiebeamptes gevind wat die gebied gepatrolleer het. Volgens Dlamini is die man se liggaam omstreeks 02:30 in sy Hyundai Accent gevind. “Daar word vermoed dat hy verwurg is, maar ŉ nadoodse ondersoek sal gedoen word om die oorsaak van sy dood te bevestig,” het Dlamini gesê. Die motief vir die voorval is nie bekend nie aangesien die man se persoonlike besittings saam met sy liggaam in die motor gevind is. ŉ Saak van moord word ondersoek. EWN het berig die oud-generaal-majoor was lid van die polisie se nasporingseenheid wat selfoonseine onderskep voordat hy verlede jaar afgetree het.